Henkilöstösääntöjen 11 artiklan ensimmäisessä kohdassa ja 14 artildassa asetetaan virkamiehelle yleinen velvollisuus olla riippumaton ja rehellinen toimielintään kohtaan. Ne ovat tältä osin yhteisön henkilöstön ammattietiikan peruspilareita.

Virkamiesten riippumattomuus ja luotettavuus on olennaisen tärkeää sekä yhteisön toimielinten sisäisen toiminnan että niiden ulkoisen kuvan kannalta; ottaen huomioon henkilöstösääntöjen 11 artiklan ensimmäisen kohdan säännösten yleinen luonne, tässä säännöksessä vahvistettu menettelysääntö on ymmärrettävä siten, että siinä ei pelkästään kielletä virkamiestä pyytämästä tai ottamasta vastaan ohjeita miltään hallitukselta, viranomaiselta, organisaatiolta tai toimielimensä ulkopuoliselta henkilöltä. Tässä säännöksessä edellytetään, että virkamiehen on toimittava kaikissa olosuhteissa ainoastaan yhteisöjen edun mukaisesti. Siinä siis yleisesti kielletään kaikki sellainen toiminta, joka siitä huolimatta, onko se jonkin erityisen säännöksen vastaista vai ei, osoittaa asian tosiseikat huomioon ottaen, että kyseinen virkamies haluaa toimia tietyn erityisen edun mukaisesti yhteisön yleisen edun vahingoksi. Tässä yhteydessä sen toteaminen, että henkilöstösääntöjen 11 artiklan ensimmäistä kohtaa on rikottu ja ettei jotain erityistä säännöstä ole noudatettu, edellyttää, että osoitetaan tai että asian tosiseikkojen perusteella voidaan ainakin perustellusti katsoa, että tämä laiminlyönti on tehty muun kuin yhteisöjen edun tavoittelemiseksi.

Henkilöstösääntöjen 14 artiklassa edellytetään, että virkamiehen on ilmoitettava nimittävälle viranomaiselle hänellä olevasta henkilökohtaisesta edusta, joka saattaa vaarantaa hänen riippumattomuutensa, kun hän tehtäviään hoitaessaan päättää tietyn asian käsittelystä tai lopputuloksesta. Ottaen huomioon, että tämän säännöksen tavoitteena oleva virkamiesten riippumattomuus ja luotettavuus on perustavanlaatuista ja että edellä mainittu velvollisuus merkitsee, että virkamiehen on ilmoitettava kyseisestä seikasta nimittävälle viranomaiselle ennakolta, jotta nimittävä viranomainen voi ryhtyä asian kannalta tarkoituksenmukaisiin toimiin, eikä heti kieltäydyttävä käsittelemästä asiaa tai osallistumasta sen ratkaisuun eikä jätettävä asian käsittelemisen tai ratkaisemisen yhteydessä huomioon ottamatta sellaisia seikkoja, jotka saattavat vaarantaa hänen henkilökohtaisen etunsa, henkilöstösääntöjen 14 artiklan soveltamisala on laaja ja se kattaa kaikki tilanteet, joissa virkamiehen on hänen hoitamansa tehtävän ja asian erityispiirteiden vuoksi ymmärrettävä, että asia saattaa vaikuttaa kolmansien henkilöiden mielestä sellaiselta, että se voi mahdollisesti heikentää hänen riippumattomuuttaan.

Henkilöstösääntöjen 11 ja 14 artiklassa vahvistettuja velvollisuuksia sovelletaan objektiivisesti, mikä merkitsee, että sen toteaminen, että näitä velvollisuuksia ei ole noudatettu, ei edellytä, että kyseinen virkamies olisi hyötynyt tästä laiminlyönnistä, että hän olisi aiheuttanut vahinkoa toimielimelle tai että henkilö, joka katsoo kärsineensä vahinkoa virkamiehen toiminnasta, olisi nostanut asiasta kanteen.

(ks. 37-40 kohta)

Viittaukset: yhdistetyt asiat T-34/96 ja T-163/96, Connolly v. komissio, 19.5.1999 (Kok. H. 1999, s. I-A-87 ja s. II-463,111 kohta) ja yhdistetyt asiat T-24/98 ja T-241/99, E v. komissio, 3.7.2001 (Kok. H. 2001, s. I-A-149 ja s. II-681, 76 kohta).